|  |
| --- |
| **GEF-SCCF Пројекат управљања водама на сливу ријеке Дрине у оквиру програма за Западни Балкан** |

Као одговор на хитну потребу за ефикаснијим управљањем, односно ублажавањем посљедица поплава и суша у сливу ријеке Дрине, три земље слива (БиХ, Србија и Црна Гора), под окриљем Свјетске банке, покренуле су „Регионалну иницијативу за Западни Балкан за управљање поплавама и сушама у сливу ријеке Дрине“.

Регионална иницијатива је трогодишњи програм техничке помоћи без задуживања са циљем унапређења регионалне сарадње и ефикаснијег, интегрисаног приступа управљању ријечним сливом у складу са захтјевима и принципима Оквирне директиве за воде (Directive 2000/60/EC).

Регионална иницијатива је завршена 2012. године, али је постала основ за реализацију низа регионалних пројеката у сливу ријеке Дрине.

У сарадњи са надлежним институцијама БиХ, Србије и Црне Горе припремљен је Пројекат управљања водама на сливу ријеке Дрине у оквиру програма за Западни Балкан, који се финансира из грант средстава фонда GEF (Global Environmental Facility/Глобални фонд за заштиту животне средине) и SCCF (Special Climate Change Fund/Посебни фонд за климатске промјене).

Грант средства за три земље слива (БиХ, Србију и Црну Гору) су одобрена 9. маја 2016. године у износу од 8,732 милиона USD, а 22. јула 2016. године закључен је Споразум о гранту између Министарства финансија и трезора БиХ и Међународне банке за обнову и развој, као имплементатора Пројекта.

Три земље слива кроз Пројекат управљања водама на сливу ријеке Дрине у оквиру програма за Западни Балкан јачају регионалну сарадњу у сврху: осигуравања ефективнијег алата за боље доношење одлука у циљу примјене принципа интегрисаног управљања водама на сливу ријеке Дрине, имплементације примјенљивих политика и реформи, као и развоја механизама прилагођавања на климатске промјене и инвестиција за управљање водама на сливу ријеке Дрине.

У циљу имплементације Пројекта потписани су Меморандуми о разумијевању:

* Меморандум о разумијевању између Министарства спољне трговине и економских односа Босне и Херцеговине и Министарства пољопривреде и заштите животне средине Републике Србије о сарадњи на имплементацији пројекта „Управљање сливом ријеке Дрине на Западном Балкану“ и
* Меморандум о разумијевању између Министарства спољне трговине и економских односа Босне и Херцеговине и Министарства пољопривреде и руралног развоја Црне Горе о сарадњи на имплементацији пројекта „Управљање сливом ријеке Дрине на Западном Балкану“.

којим се дефинишу кључна питања за имплементацију заједничких активности на Пројекту.

Пројекат је постао ефективан 11. маја 2017. године.